**Ministru kabineta noteikumu projekta „Noteikumi par valsts sociālās apdrošināšanas obligāto un brīvprātīgo iemaksu objekta minimālo un maksimālo apmēru” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Noteikumi par valsts sociālās apdrošināšanas obligāto un brīvprātīgo iemaksu objekta minimālo un maksimālo apmēru” (turpmāk – noteikumu projekts) mērķis ir noteikt:1. obligāto iemaksu objekta minimālo apmēru pašnodarbinātajiem un tā noteikšanas kārtību;
2. obligāto iemaksu objekta maksimālā apmēra noteikšanas kārtību;
3. brīvprātīgo apdrošināšanas iemaksu objekta minimālo apmēru un maksimālā apmēra noteikšanas kārtību.

Ministru kabineta noteikumi stāsies spēkā nākamajā dienā pēc to izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, pamatojoties uz likuma „Par valsts sociālo apdrošināšanu” (turpmāk – likums) 14. panta: 1. otro daļu: Pašnodarbinātā obligāto iemaksu objekts ir brīvi izraudzīti ienākumi no preču ražošanas, darbu izpildes, pakalpojumu sniegšanas, radošās un profesionālās darbības un citi ienākumi no saimnieciskās darbības, izņemot ienākumu, kuru fiziskā persona, kas minēta šā likuma 6.panta septītajā, vienpadsmitajā vai trīspadsmitajā daļā, gūst no zemnieku (zvejnieku) saimniecības, sava nekustamā īpašuma, personīgajā palīgsaimniecībā vai piemājas saimniecībā pašas saražotās produkcijas, autortiesībām un blakustiesībām. Obligāto iemaksu objekta minimālo apmēru un tā noteikšanas kārtību nosaka Ministru kabinets.
2. piekto daļu: Obligāto iemaksu un brīvprātīgo apdrošināšanas iemaksu objekta maksimālais apmērs no 2019. gada 1. janvāra tiek aprēķināts un noteikts trim gadiem, ņemot vērā iepriekšējā perioda iemaksu objekta maksimālo apmēru, nākamajiem trim kalendāra gadiem Finanšu ministrijas prognozētās tautsaimniecībā nodarbināto mēneša vidējās bruto darba samaksas vidējo pieaugumu vai samazinājumu un iepriekšējā aprēķina perioda faktisko tautsaimniecībā nodarbināto mēneša vidējās bruto darba samaksas vidējo pieaugumu vai samazinājumu. Obligāto iemaksu un brīvprātīgo iemaksu objekta maksimālais apmērs gadā ir 62 800 euro. Obligāto iemaksu objekta maksimālā apmēra noteikšanas kārtību nosaka Ministru kabinets.
3. sesto daļu: Brīvprātīgo apdrošināšanas iemaksu objekta minimālo apmēru un maksimālā apmēra noteikšanas kārtību nosaka Ministru kabinets.

Tā kā no 2019. gada 1. janvāra norma par deleģējumu Ministru kabinetam ir izteikta jaunā redakcijā, tad ir jāizdod jauni Ministru kabineta noteikumi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 6. panta trešā daļa nosaka, ka pašnodarbinātie, kuru ienākumi sasniedz Ministru kabineta noteikto obligāto iemaksu objekta minimālo apmēru, ir pakļauti pensiju apdrošināšanai, invaliditātes apdrošināšanai, maternitātes un slimības apdrošināšanai, veselības apdrošināšanai un vecāku apdrošināšanai, bet pašnodarbinātie, kuri sasnieguši vecumu, kas dod tiesības saņemt valsts vecuma pensiju, vai kuriem ir piešķirta valsts vecuma pensija (tai skaitā priekšlaicīgi), ir pakļauti pensiju apdrošināšanai, maternitātes un slimības apdrošināšanai, veselības apdrošināšanai un vecāku apdrošināšanai. Likuma 14. panta otrā daļa nosaka, ka pašnodarbinātā obligāto iemaksu objekts ir brīvi izraudzīti ienākumi no preču ražošanas, darbu izpildes, pakalpojumu sniegšanas, radošās un profesionālās darbības un citi ienākumi no saimnieciskās darbības, izņemot ienākumu, kuru fiziskā persona, kas minēta šā likuma 6. panta septītajā, vienpadsmitajā vai trīspadsmitajā daļā, gūst no zemnieku (zvejnieku) saimniecības, sava nekustamā īpašuma, personīgajā palīgsaimniecībā vai piemājas saimniecībā pašas saražotās produkcijas, autortiesībām un blakustiesībām. Obligāto iemaksu objekta minimālo apmēru un tā noteikšanas kārtību nosaka Ministru kabinets. Savukārt likuma 23.2pants (no 2021. gada 1. jūlija pārejas noteikumu 78. punkts) nosaka, ka pašnodarbinātajiem ir jāveic obligātās iemaksas 5 % (no 2021. gada 1. jūlija 10 %) pensiju apdrošināšanai no brīvi izraudzītā obligāto iemaksu objekta, kas nav mazāks par Ministru kabineta noteikto minimālo obligāto iemaksu objektu un faktisko ienākumu starpības. Tā kā minimālais obligāto iemaksu objekts pensiju apdrošināšanai ir noteikts likumā, tad, ņemot vērā likuma 6. panta trešajā daļā noteikto, Ministru kabinetam ir jānosaka tas minimālais obligāto iemaksu objekts, no kura pašnodarbinātajam ir jāveic obligātās iemaksas visiem pašnodarbinātajam noteiktajiem apdrošināšanas riskiem.Likuma 5. panta 3.1 daļa nosaka, ka brīvprātīgi pensiju apdrošināšanai Ministru kabineta noteiktajā kārtībā var pievienoties personas, kuras maksā sezonas laukstrādnieku ienākuma nodokli, un 3.3 daļa nosaka, ka brīvprātīgi pensiju apdrošināšanai Ministru kabineta noteiktajā kārtībā var pievienoties profesionāli sportisti. Savukārt Ministru kabineta 2010. gada 12. oktobra noteikumu Nr.976 “Noteikumi par brīvprātīgu pievienošanos valsts sociālajai apdrošināšanai” 10.1 punkts nosaka, ka personas, kuras maksā sezonas laukstrādnieku ienākuma nodokli, un profesionāli sportisti veic valsts sociālās apdrošināšanas iemaksas no brīvprātīgi izraudzītiem ienākumiem, kas mēnesī nepārsniedz Ministru kabineta noteiktās minimālās mēneša darba algas apmēru. Ņemot vērā, ka personām, kuras maksā sezonas laukstrādnieku ienākuma nodokli, un profesionāliem sportistiem brīvprātīgo iemaksu objekts jau ir noteikts, tad noteikumu projektā ir iekļauta norma, ka šajos noteikumos noteiktais brīvprātīgo iemaksu objekts uz viņām neattiecas.Likuma 14. panta piektā daļa nosaka, ka obligāto iemaksu un brīvprātīgo apdrošināšanas iemaksu objekta maksimālais apmērs no 2019. gada 1. janvāra tiek aprēķināts un noteikts trim gadiem, ņemot vērā iepriekšējā perioda iemaksu objekta maksimālo apmēru, nākamajiem trim kalendāra gadiem Finanšu ministrijas prognozētās tautsaimniecībā nodarbināto mēneša vidējās bruto darba samaksas vidējo pieaugumu vai samazinājumu un iepriekšējā aprēķina perioda faktisko tautsaimniecībā nodarbināto mēneša vidējās bruto darba samaksas vidējo pieaugumu vai samazinājumu. Obligāto iemaksu un brīvprātīgo iemaksu objekta maksimālais apmērs gadā ir 62 800 *euro*. Obligāto iemaksu objekta maksimālā apmēra noteikšanas kārtību nosaka Ministru kabinets.Tā kā likumā jau ir noteikti obligāto iemaksu objekta maksimālā apmēra aprēķinā izmantojamie rādītāji, tad noteikumu projektā ir iekļautas normas, kas precīzi regulē obligātā iemaksu objekta maksimālā apmēra aprēķinu, t.i., aprēķina formulas un noapaļošana.Noteikumu projekts paredz, ka darba samaksas indeksa aprēķinā tiek izmantots faktiskais un prognozētais darba samaksas indekss. Tā kā no 2018. līdz 2021. gadam darba samaksas indekss tika aprēķināts pamatojoties uz prognozēto darba samaksas pieaugumu, ņemot vērā iepriekšējā kalendārā gada starpību starp faktisko darba samaksas pieaugumu un iepriekš prognozēto, tad, aprēķinot darba samaksas indeksu laika periodam no 2022. līdz 2024. gadam, tiek izmantota no 2018. līdz 2021. gadam aprēķinātā darba samaksas indeksu prognoze, jo uz šādiem aprēķinātajiem indeksiem tika noteikts iepriekšējo gadu iemaksu objekta maksimālais apmērs.Makroekonomisko rādītāju prognozes iekļautas katra gada sākumā Ministru kabinetā iesniegtajā informatīvajā ziņojumā "Par makroekonomisko rādītāju, ieņēmumu un vispārējās valdības budžeta bilances prognozēm 2022.–2024. gadā” un budžeta paskaidrojumos (Likuma "Par valsts budžetu 2021. gadam" paskaidrojumi).Pēc tam, kad Labklājības ministrija aprēķinās iemaksu objekta maksimālo apmēru, tiks virzīti grozījumi likumā, lai iemaksu objekta maksimālais apmērs tiktu noteikts likumā “Par valsts sociālo apdrošināšanu”. Noteikumu projekts paredz saglabāt līdzšinējo kārtību, ka personām, kuras kalendāra gadā ir vairākos sociāli apdrošinātas personas statusos (obligāti apdrošinātās personas statusā, brīvprātīgi apdrošinātās personas statusā), piemērot vienu iemaksu objekta maksimālo apmēru.Noteikumu projekts paredz arī noteikt brīvprātīgo iemaksu objekta minimālo apmēru, t.i., Ministru kabineta noteiktā minimālā mēneša darba alga mēnesī. Lai izvairītos no gadījumiem, kad persona piesakās brīvprātīgai apdrošināšanai dažas dienas mēnesī, bet apdrošināšanas stāžā personai tiek ieskaitīts pilns kalendārais mēnesis, brīvprātīgo iemaksu objekts ir Ministru kabineta noteiktā minimālā darba alga mēnesī par katru mēnesi, kurā persona kaut vienu dienu ir brīvprātīgi pievienojusies sociālajai apdrošināšanai. 2021. gada budžeta likumprojektu pakā pieņemtais likums “Grozījumi likumā “Par valsts sociālo apdrošināšanu””, paredz no 2023. gada 1. janvāra pašnodarbinātajiem no jebkura ienākuma maksāt obligātās iemaksas visiem pašnodarbinātā apdrošināšanas veidiem. Vienlaikus likuma pārejas noteikumu 85. punkts paredz, ka Ministru kabinets līdz 2021. gada 1. jūlijam izstrādā un iesniedz Saeimai likumprojektu "Grozījumi likumā "Par valsts sociālo apdrošināšanu"" par pašnodarbināto sociālo apdrošināšanu no 2022. gada 1. janvāra. Valsts sekretāru 2021. gada 3. jūnija sanāksmē ir izsludināts likumprojekts “Grozījumi likumā “Par valsts sociālo apdrošināšanu”” (VSS-514), kas paredz no 2022. gada 1. janvāra pašnodarbinātajiem saglabāt no 2021. gada 1. jūlija līdz 2021. gada 31. decembrim noteikto obligāto iemaksu veikšanas kārtību, t.sk., Ministru kabinetam deleģējumu noteikt pašnodarbinātajiem obligāto iemaksu minimumu. Ņemot vērā iepriekš minēto, noteikumu projekta normai netiek ierobežots termiņš. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija. |
| 4. | Cita informācija | Iemaksu objekta maksimālais apmērs, kas aprēķināts saskaņā ar noteikumu projekta formulām, tiks iekļauts likumprojektā “Grozījumi likumā “Par valsts sociālo apdrošināšanu”” un virzīts pieņemšanai Saeimā. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pēc Valsts sociālās apdrošināšanas aģentūras (turpmāk – VSAA) datiem sociāli apdrošināto personu skaits, kuru iemaksu algu summa gadā bija virs 62 800 *euro*, 2019. gadā bija 5 200 personas un 2020. gadā 5 900 personas (dati sagatavoti 2021. gada maijā).Pēc VSAA datiem 2019. gadā:- 1 005 125 darba ņēmēji;- 70 543 pašnodarbinātie (t.sk. autoratlīdzības saņēmēji);- 166 personas, kuras brīvprātīgi pievienojušās sociālajai apdrošināšanai.Pēc VSAA datiem 2020. gadā:- 978 245 darba ņēmēji;- 73 055 pašnodarbinātie;- 158 personas, kuras brīvprātīgi pievienojušās sociālajai apdrošināšanai. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī veicamās darbības. Noteikumu projekts neprasa komersantiem īpašu aprēķinu veikšanu un grāmatvedības sistēmu pielāgojumus.Labklājības ministrijai saglabājas pienākums par katriem trim kalendārajiem gadiem aprēķināt obligāto iemaksu un brīvprātīgo apdrošināšanas iemaksu objekta maksimālo apmēru, kā arī to paziņot sabiedrībai. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nepieciešami grozījumi likumā “Par valsts sociālo apdrošināšanu”, lai aprēķināto iemaksu objekta maksimālo apmēru noteiktu likumā, jo obligāto iemaksu objekta maksimālais apmērs vienlaikus ir arī slieksnis, no kura tiek uzsākta solidaritātes nodokļa maksāšana, kā arī no šī sliekšņa tiek piemērota lielāka iedzīvotāju ienākuma nodokļa likme. |
| 2. | Atbildīgā institūcija | Labklājības ministrija ir atbildīga par minētā likumprojekta izstrādi. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2021. gada 30. aprīlī informācija par noteikuma projekta izstrādi ievietota Labklājības ministrijas mājaslapā [www.lm.gov.lv](http://www.lm.gov.lv) un Ministru kabineta mājaslapā [www.mk.gov.lv](http://www.mk.gov.lv) sadaļā “Sabiedrības līdzdalība”.  |
| 2. | Sabiedrības līdzdalība projekta izstrādē | Sabiedrības līdzdalības termiņš – 2021. gada 20. maijs. |
| 3. | Sabiedrības līdzdalības rezultāti | Sabiedrības priekšlikumi līdz 2021. gada 20. maijam netika saņemti. |
| 4. | Cita informācija | Ministru kabineta noteikumus pēc to pieņemšanas Ministru kabinetā izsludina, publicējot oficiālajā izdevumā "Latvijas Vēstnesis" ([www.vestnesis.lv](http://www.vestnesis.lv)), kā arī tie ir pieejami sistematizēti portālā Likumi.lv ([www.likumi.lv](http://www.likumi.lv)). |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Labklājības ministrija, Finanšu ministrija, VSAA, Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošu institūciju likvidācija vai reorganizācija. Pēc likuma spēkā stāšanās tā īstenošana notiks, izmantojot esošos cilvēkresursus. |
| 3. | Cita informācija | Nav. |

Labklājības ministrs G.Eglītis

Stabiņa 67021551

Sandra.Stabina@lm.gov.lv

Rucka 67021607

Sandra.Rucka@lm.gov.lv